Her til morgen er flere aktivister fra Greenpeace gået i aktion ved den kommende prøveboring efter skifergas i Dybvad.

Miljøorganisationen Greenpeace oplyser mandag morgen, at det er den, der står bag aktionen i Dybvad. I alt skulle der være over 20 Greenpeace-aktivister med i aktionen. Fire af aktivisterne har ifølge organisationen besat et af boretårnene og vil her placere et banner i 25 meters højde med teksten "Stop Fracking", der er det internationale navn for boring efter skifergas. Samtidig oplyser Nordjyllands Politi, at man er på vej til stedet.